SKRIFTLIG FORESPØRGSEL E-0858/02

af Camilo Nogueira Román (Verts/ALE) til Rådet

(27. marts 2002)

Om: Tilsagn om finansiel støtte fra EU til samarbejdet med de fattigste eller mindst udviklede lande og Spanien

Kommissionen har netop vedtaget en rapport, hvori EU-medlemsstaterne opfordres til i en overgangsperiode at yde en finansiel støtte til de fattigste eller mindst udviklede landes udvikling på mindst 0,33 % af deres BNP, hvilket svarer til den gennemsnitlige bistand fra medlemsstaterne, med henblik på senere at nå op på 0,7 % af BNP.

Hvilke foranstaltninger vil Rådet foreslå for at nå dette mål? Hvilke foranstaltninger vil det opfordre Spanien til at træffe med henblik på at øge niveauet for dets udviklingsbistand fra det nuværende 0,22 % af BNP?

Svar

(3. oktober 2002)

1. Rådet erindrer det ærede parlamentsmedlem om, at Det Europæiske Råd på mødet den 14. og 15. december 2001 i Laeken med tilfredshed noterede sig Rådets tilsagn om at ville vurdere de midler og den tidsplan, der skal gøre det muligt for hver af medlemsstaterne at nå De Forenede Nationers målsætning for udviklingshjælp om at yde 0,7 % af BNI, samt dets løfte om at fortsætte indsatsen for at forbedre instrumenterne til udviklingssamarbejde.

2. Rådet indledte på samlingen den 18. og 19. januar 2002 forberedelsen af FN-konferencen om udviklingsfinansiering (18.-22. marts 2002 i Monterrey, Mexico). Det påhørte ved den lejlighed en rapport fra en repræsentant for Kommissionen, hvori denne opregnede fem konkrete forslag til en kvantitativ og kvalitativ forbedring af den statslige udviklingsbistand (væsentlig forøgelse af statslig udviklingsbistand, forbedring og harmonisering af procedurerne og bedre sammenhæng med de øvrige politikker, nye bestræbelser på at få bistanden fra Fællesskabet frem til modtagerne og at afbinde al bilateral bistand fuldstændigt, fremme af et handlingsprogram om de offentlige goder overalt i verden for at mobilisere yderligere midler, samt forøgelse af den tekniske bistand i forbindelse med samhandel).

Rådet pålagde sine forberedende instanser at behandle denne rapport, så EU kan blive i stand til at yde et væsentligt bidrag til, at konferencen blev en succes, og vedtage positive initiativer. I marts måned fortsatte Rådet sin behandling af dette emne og understregede i den forbindelse bl.a., at Det Europæiske Råd på mødet i Göteborg gav tilsagn om, at EU snarest ville nå op på det af FN opstillede mål, så den statslige udviklingsbistand vil svare til 0,7 % af BNP.

3. Det Europæiske Råd noterede sig på sit møde den 15. og 16. marts 2002 med tilfredshed, at udenrigsministrene med henblik på Monterrey-konferencen om udviklingsfinansiering var nået til enighed med hensyn til den statslige udviklingsbistand. De medlemsstater, der endnu ikke er nået op på 0,7 % af BNP, forpligter sig således til hver især at forøge deres statslige udviklingsbistand i de kommende fire år i forbindelse med deres respektive budgetprocedurer, og de øvrige lande fortsætter deres bestræbelser på stadig at fastholde dette mål eller yde endnu mere, således at man kollektivt når op på 0,39 % i EU inden 2006. Samtlige EU-medlemsstater har forpligtet sig til at gøre en indsats for, i forbindelse med deres respektive budgetprocedurer, at sikre, at deres statslige udviklingsbistand som et minimum når op på 0,33 % af BNP inden 2006. Det Europæiske Råd er fast besluttet på at overvåge medlemstaternes fremskridt med hensyn til at opfylde de tilsagn, som de gav på Det Europæiske Råds møde i Barcelona i 2002. Det Europæiske Råd i Sevilla den 21.-22. juni 2002 vedtog en række konklusioner i den forbindelse (jf. punkt 40-46).

4. Formanden for Rådet, José Maria Aznar, bekræftede i Monterrey på vegne af EU, der er den største gruppe af donorlande, at De Femten forpligter sig til at gøre en kraftig indsats, så resultaterne af Monterrey-konferencen ikke bliver et slutresultat, men et nyt udgangspunkt.